*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Ιουνίου 1981

περί εγκρίσεως προγράμματος για τον τομέα των αλιευτικών προϊόντων στην Ιρλανδία σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(81/521/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινών μέτρων για τη βελτίωση των όρων μεταποιήσεως και εμπορίας των γεωργικών προϊόντων (1) και ιδίως το άρθρο 5,

Εκτιμώντας:

ότι η κυβέρνηση της Ιρλανδίας ανακοίνωσε στις 15 Σεπτεμβρίου 1980 πρόγραμμα για τον αλιευτικό τομέα στην Ιρλανδία· ότι στις 13 Νοεμβρίου 1980 ανακοίνωσε συμπληρωματικά στοιχεία σχετικά με το πρόγραμμα αυτό·

ότι το εν λόγω πρόγραμμα αποβλέπει στη μεγαλύτερη αξιοποίηση των διαθέσιμων πόρων· ότι αποσκοπεί στην προώθηση της αναπτύξεως, αναδιαρθρώσεως και εκσυγχρονισμού των εγκαταστάσεων και των εξοπλισμών διατηρήσεως μεταποιήσεως και εμπορίας των αλιευτικών προϊόντων· ότι αποσκοπεί ταυτόχρονα στη βελτίωση της ποιότητας των τελικών προϊόντων και στη θέση στην αγορά νέων προϊόντων, εξασφαλίζοντας με τον τρόπο αυτόν μεγαλύτερη προστιθέμενη αξία για τα προϊόντα βάσεως· ότι αντιπροσωπεύει λοιπόν πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι το εν λόγω πρόγραμμα δεν μπορεί να εγκριθεί παρά μόνο υπό την επιφύλαξη των αποφάσεων που θα ληφθούν για την κοινή αλιευτική πολιτική·

ότι σύμφωνα με το άρθρο 9 του κανονισμού (ΕΟΚ) αριθ. 355/77, τα σχέδια που καταρτίζονται στο πλαίσιο του προγράμματος πρέπει να συμβάλουν στη βελτίωση της καταστάσεως των κοινοτικών αλιέων · ότι δεν φαίνεται να συμβαίνει αυτό ούτε για τις εγκαταστάσεις που επεξεργάζονται προϊόντα που έχουν αποσυρθεί από την αγορά, ούτε για τις ψυκτικές αποθήκες που δεν συνδέονται άμεσα με τις εγκαταστάσεις παραγωγής, μεταποιήσεως ή εμπορίας των αλιευτικών προϊοντων·

ότι το Συμβούλιο θέσπισε ορισμένα μέτρα που αποβλέπουν στη διατήρηση των διαθέσιμων πόρων στα κοινοτικά ύδατα· ότι στο πλαίσιο των εν λόγω μέτρων και σύμφωνα με το άρθρο 1 του κανονισμού (ΕΟΚ) αριθ. 355/77, δεν φαίνεται σκόπιμο να προωθηθεί η ανάπτυξη εγκαταστάσεων επεξεργασίας προϊόντων που αλιεύονται κατευθείαν για τη μεταποίηση σε προϊόντα μη προοριζόμενα για την ανθρώπινη κατανάλωση·

ότι το εν λόγω πρόγραμμα περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, και αποδεικνύει ότι οι στόχοι που αναφέρονται στο άρθρο 1 του εν λόγω κανονισμού μπορούν να επιτευχθούν για τον αλιευτικό τομέα στην Ιρλανδία·

ότι η προθεσμία που καθορίζεται για την εκτέλεση του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 περίπτωση ζ του εν λόγω κανονισμού·

ότι τα μέτρα που προβλέπονται στην παρούσα απόφαση είναι σύμφωνα με την κοινή γνώμη της Μόνιμης Επιτροπής επί των Διαρθρώσεων της Γεωργίας και της Μόνιμης Επιτροπής επί των Διαρθρώσεων της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το περιφερειακό πρόγραμμα για τον αλιευτικό τομέα στην Ιρλανδία, που ανακοινώθηκε στις 15 Σεπτεμβρίου 1980 και για το οποίο παρασχέθηκαν συμπληρωματικές πληροφορίες στις 13 Νοεμβρίου 1980 από την κυβέρνηση της Ιρλανδίας, σύμφωνα με τον κανονισμό (ΕΟΚ) αριθ. 355/77, εγκρίνεται υπό την επιφύλαξη των αποφάσεων που θα ληφθούν για την κοινή αλιευτική πολιτική.

2. Η έγκριση αυτή δεν αφορά το τμήμα του προγράμματος που αποβλέπει στην κατασκευή ή τον εκσυγχρονισμό εργοστασίων ιχθυαλεύρων και ιχθυελαίου, εκτός εάν πρόκειται για εγκαταστάσεις που επεξεργάζονται αποκλειστικά απόβλητα της βιομηχανίας αλιευτικών προϊόντων, ούτε το τμήμα που αποβλέπει στην κατασκευή ή τον εκσυγχρονισμό ψυκτικών αποθηκών, εκτός εάν πρόκειται για αποθήκες με εγκαταστάσεις παραγωγής, μεταποιήσεως ή εμπορίας των αλιευτικών προϊόντων.

Άρθρο 2

Η παρούσα απόφαση απευθύνεται στην Ιρλανδία.

Έγινε στις Βρυξέλλες, στις 25 Ιουνίου 1981.

Για την 'Επιτροπή

Georges CONTOGEORGIS

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.